Ego B., comitissa Joviniaci, notum facio universis quod ego domino Ph., illustri Francorum regi, super sacrosancta juravi quod si dominus meus Th., comes Campanie, deficeret domino regi de bono et fideli servicio faciendo, et de jure faciendo in curia domini regis, quamdiu dominus rex facere vellet et faceret, si rectum est, curie sue, per judicium eorum qui eum possunt et debent judicare, ego, cum omnibus feodis et domaniis meis que ab eodem Th. teneo, essem in auxilio domino regi et dicto Th. in nocumento, cum tali servicio quali dicto Th. debeo, donec id esset emendatum domino regi ad judicium curie sue et eorum qui eum possunt et debent judicare. Quod ut firmum haberet et stabile, presentes litteras sigilli mei munimine roboravi. Actum, anno Gratie MCCXXII, mense, februarii.